钦定古今图书集成/明伦汇编/官常典/第082卷 > 上党武昭王天穆
## 钦定古今图书集成/明伦汇编/官常典/第082卷 > 上党武昭王天穆

按《魏书高凉王传》：“艾陵男平弟长生，位游击将军，卒。
孝庄时，以子天穆贵盛，赠司空。天穆性和厚，美形貌，
善射，有能名。年二十，起家员外郎。六镇之乱，尚书令
李崇、广阳王深北讨，天穆奉使慰劳诸军。路出秀容，
尔朱荣见其法令齐整，有将领气，深相结托，约为兄
弟。未几，荣请天穆为行台，朝廷不许，改授别将，令赴”
秀容。是时，北镇纷乱，所在蜂起，六镇荡然，无复蕃捍，
惟荣当职路冲，招聚散亡，天穆为荣腹心，除并州刺
史。及荣赴洛，天穆参其始谋，乃令天穆留后，为之继
援。庄帝践阼，天穆以荣之眷昵，特除太尉，封上党王，
征赴京师。荣之讨葛荣，诏天穆为前军都督，率京师
之众以赴之。荣擒葛荣，天穆增封通前三万户。寻监
国史，录尚书事、开府，世袭并州刺史。初，杜洛周、鲜于
修礼为寇，瀛、冀诸州人多避乱，南向幽州。前北平府
主簿河间邢杲拥率部曲，屯据郑城，以拒洛周。葛荣垂将三载，及广阳王深等败后，杲南度，居青州北海
界。灵太后诏流人所在皆置，命属郡县选豪右为守
令，以抚镇之。时青州刺史元世儁表置新安郡。以杲
为太守。未报。会台申休。〈疑〉简授郡县，以杲从子子瑶
资荫居前，乃授河间太守。杲深耻恨，于是遂反。所在
流人，先为土人凌忽，闻杲起逆，率来从之。旬朔之间，
众逾十万。劫掠村坞，毒害民人，齐人号之为“榆贼。”
先是，河南人常笑河北人好食榆叶，故因以号之。杲
东掠光州，尽海而还。又破都督李叔仁军。诏天穆与
齐献武王讨，大破之。杲乃请降，传送京师斩之。增天
穆邑万户。时元颢乘虚陷荥阳，天穆闻庄帝北巡，自
毕公垒北渡，会车驾于河内。尔朱荣以天时炎热，欲
还师，天穆苦执不可，荣乃从之。庄帝还宫，加太宰、羽
葆鼓吹，增邑通前七万户。天穆以疏属，本无德望，凭
藉尔朱，爵位隆极，当时熏灼，朝野倾悚。王公已下，每
旦盈门，受纳财货，珍宝充积，而宽柔容物，不甚见疾。
于时庄帝以其荣党，外示宠敬，诏天穆乘车马出入
大司马门。天穆与荣相倚，情寄特甚，荣常以兄礼事
之。而尔朱世隆等虽荣子侄，位遇已重，畏惮天穆，俯
仰承迎。天穆曾言世隆之失，荣即加杖，其相亲任如
此。庄帝内畏恶之，与荣同时见杀。前废帝初，赠丞相、
柱国大将军、雍州刺史、假黄钺，谥武昭。子俨袭，美才
貌，位都官尚书。及齐受禅，闻敕召假病，遂怖而卒。